C 465/84
BG
Официален вестник на Европейския съюз
6.12.2022 г.
Вторник, 3 май 2022 r.
ж) Повтарящи се констатации във всичките шест казуса 95. отбелязва, че съществуват ясни ползи и възможности за обществото, свързани с възприемането на технологии в областта на ИИ, които могат да бъдат използвани само ако в ЕС се преодолеят хоризонталните пречки, в съответствие с основните права, ценности и законодателство; заявява, че припокриването на законодателството, разпокъсаността на пазара, бюрократичните спънки и липсата на достъпна цифрова инфраструктура и цифрови умения в по-широкото общество, както и недостатъчните инвестиции в изследователска и развойна дейност, могат да се разглеждат като пречки пред успешното внедряване на надежден ИИ във всички анализирани области; 96. освен това въз основа на разгледаните казуси заключава, че съществуват определени случаи на използване, които са рискови или вредни, но това не е свързано непременно с конкретни технологии с ИИ, а с техните области на приложение; отчита, че бъдещото регулиране трябва да отговори на основателните опасения, свързани с тези рискове, за да могат технологиите с ИИ да намерят широко приложение в ЕС; 97. заявява, че макар да е важно да се проучат и категоризират потенциалните рискове, породени от ИИ, проучените случаи показват, че технологиите в областта на ИИ могат да осигурят ефективни мерки за противодействие, които могат да смекчат или премахнат същите тези рискове; подчертава, че тъй като ИИ все още е в начален етап на развитие в по-широкия контекст на нововъзникващите технологии, неговият пълен потенциал, както и свързаните с него рискове, не са сигурни; изтъква, че е необходимо да се разгледат не само рисковете за отделните лица, но също и по-широките обществени и нематериални индивидуални вреди; подчертава значителните дисбаланси в пазарната мощ на пазарите на данни и свързаната с тях икономика на ИИ; подчертава, че лоялната конкуренция и премахването на пречките за конкуренцията на новосъздадените предприятия и МСП са от съществено значение за справедливото разпределение на потенциалните ползи от ИИ в икономическо и социално отношение, които са ключови както за ЕС, така и на глобално равнище;
3.
Мястото на ЕС в глобалната конкуренция по отношение на ИИ 98. отбелязва ожесточената глобална конкуренция в областта на ИИ, при която ЕС все още не е изпълнил своите стремежи; разглежда в следващите раздели конкурентоспособността на ЕС в световен мащаб по отношение на ИИ, като я сравнява с тази на Китай и САЩ, с акцент върху три основни елемента: регулаторен подход, пазарно положение и инвестиции; признава обаче, че транснационалните пазари и корпорации не могат лесно да бъдат проследени отвъд националните граници, тъй като повечето дружества в сферата на технологиите имат клиенти, акционери, служители и доставчици в много различни държави;
а) Регулаторен подход 99. отбелязва, че САЩ все още не са въвели хоризонтално законодателство в областта на цифровите технологии и досега се съсредоточават върху специфични за сектора закони и улесняване на инвестициите, включително чрез данъчни мерки по отношение на иновациите в частния сектор, по-специално сред своите технологични гиганти и водещи университети; отбелязва, че въпреки неотдавнашните събития, показващи по-активна роля при изготвянето на политиките, досега подходът на САЩ е отразявал най-вече акцента върху предоставянето на правни насоки на предприятията, инвестирането в научноизследователски проекти и премахването на предполагаемите пречки пред иновациите; 100. подчертава, че Законът за американската инициатива в областта на изкуствения интелект от 2019 г. е довел до малки промени, тъй като освен пренасочването на финансирането, преквалификацията на работниците и укрепването на цифровата инфраструктура правителството на САЩ обяви разработването на общи стандарти за надежден ИИ; отбелязва обаче, че 10-те принципа са формулирани много общо, така че всяка правителствена агенция да може да създаде специфични за сектора разпоредби; очаква се, че въпреки че настоящата администрацията на САЩ планира да прокара нов законопроект през 2022 г. относно правата за ограничаване на вредите от ИИ, подходът на САЩ ще продължи да бъде пазарно ориентиран; 101. подчертава, че още през 2013 г. китайският президент Си Дзинпин е подчертал значението на технологиите в геополитиката, ролята на публичните политики при определянето на дългосрочни цели и факта, че ИИ предлага възможност за даване на нов тласък на военната мощ; подчертава освен това, че впоследствие китайското правителство представи плана „Произведено в Китай 2025“ през 2015 г. и Плана за развитие на изкуствения интелект от ново поколение през 2017 г., като и двата плана имат ясната цел да превърнат Китай в световен лидер в областта на изкуствения интелект до 2030 г; отбелязва, че в Бялата книга на Китай относно стандартизацията на ИИ от 2018 г. допълнително се посочва как социалистическата пазарна икономика може да разработва международни стандарти и да се ангажира стратегически в международни организации по стандартизация; отбелязва въвеждането на правила относно системите за препоръки, както и етичен кодекс относно ИИ в Китай;